Diari Oficial de la Generalitat Valenciana


Sumari del DOGV 5522, del 29-05-2007 (2007/6711)

ORDE de 7 de maig de 2007, de la Conselleria de Cultura, Educació i Esport, per la qual es convoca concurs públic per a la concessió d'assignació per despeses extraordinàries de funcionament i subvencions per a la realització d'estades formatives en empreses d'altres països d'Europa, per les alumnes i els alumnes de centres docents no universitaris, públics i privats concertats, de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5522

Data del DOGV
:   29-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6711


Data del document
:   07-05-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * pràctiques de formació
    * ajuda pública
    * assignació per estudis
    * programa d'ensenyament
    * suport econòmic
    * agència a l'estranger

ORDE de 7 de maig de 2007, de la Conselleria de Cultura, Educació i Esport, per la qual es convoca concurs públic per a la concessió d'assignació per despeses extraordinàries de funcionament i subvencions per a la realització d'estades formatives en empreses d'altres països d'Europa, per les alumnes i els alumnes de centres docents no universitaris, públics i privats concertats, de la Comunitat Valenciana. [2007/6711]
La mobilitat dels jóvens estudiants entre els països europeus és un objectiu prioritari de tots els programes educatius que promou la Comissió Europea, i constituïx igualment una de les prioritats de la Generalitat, buscant l'enriquiment cultural i professional dels estudiants valencians a través d'estades formatives en els mencionats països.
La Formació Professional requerix d'una estreta col·laboració amb el món productiu i es considera imprescindible que l'estudiant d'estes ensenyances realitze un període formatiu en situacions reals de treball. Facilitar que estes estades en empreses puguen efectuar-se en altres països europeus permetrà als jóvens observar tècniques d'organització i producció que ampliaran la seua competència professional a nivell europeu.
En el continu procés d'integració europea que constituïx l'actual Unió Europea la mobilitat dels treballadors europeus requerirà qualificacions a nivell comunitari, a la qual cosa contribuirà el fet que ja en el seu període de formació, els estudiants de Formació Professional de la Comunitat Valenciana puguen efectuar estades en empreses de distints països europeus.
La iniciativa de la conselleria de Cultura, Educació i Esport és complementària de les accions d'altres programes europeus com el Leonardo da Vinci sobre la Formació Professional. L'últim fi és aconseguir una competència professional dels jóvens, que els facilite la seua inserció, ja no sols en el mercat de treball nacional, sinó en l'europeu.
Per això, i fent ús de les atribucions que em conferix l'article 35, de la Llei 5/1983, de 30 de desembre, del Consell, i, tenint en compte el que establix la Llei 38/2003, General de Subvencions (BOE 18.11.2003)
ORDENE
Primer. Convocatòria
1. Convocar concurs per a la concessió d'assignacions per despeses extraordinàries de funcionament entre centres públics dependents de la conselleria de Cultura, Educació i Esport, que promoguen projectes per a la realització d'estades formatives en empreses d'altres països europeus.
2. Convocar subvencions per als centres privats concertats de la Comunitat Valenciana que, d'igual forma, promoguen projectes per a la realització d'estades formatives en empreses d'altres països europeus.
3. Aprovar les bases per què es regirà la convocatòria, que s'inclouen en l'annex I de la present orde, així com el model de sol·licitud que constituïx l'annex II.
Segon. Finançament
1. L'import destinat a l'assignació per despeses extraordinàries de funcionament serà de (210.000 euros), a càrrec del crèdit consignat al capítol II, del programa 421.30, del pressupost de la Generalitat per al 2007.
2. La quantitat global màxima destinada a subvencions a centres docents privats concertats serà de (23.000 euros), a càrrec del crèdit existent en la línia pressupostària T0086000, del programa 421.30, secció 09, servici 02 del pressupost de la Generalitat per al 2007.
3. Les assignacions econòmiques i les subvencions estan cofinançades pel Fons Social Europeu.
Les subvencions finançades a càrrec de fons de la Unió Europea es regiran per les normes comunitàries aplicables en cada cas i per les normes nacionals de desenrotllament o transposició, tenint els procediments de concessió i control de la llei caràcter supletori respecte a les normes d'aplicació directa a les subvencions finançades a càrrec de fons de la Unió Europea.
Tercer. Terminis
El termini per a resoldre i notificar la convocatòria serà de sis mesos a computar des que produïsca efectes la present orde.
DISPOSICIONS FINALS
Primera
Es delega en el director general d'Ensenyament la facultat de concedir les ajudes i subvencions, i se l'autoritza a dictar les resolucions que calga per al desenrotllament i l'execució de la present orde.
Segona
L'orde produirà efectes des del dia de la seua publicació al Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46, de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu pels titulars dels centres privats, en els terminis i davant els òrgans que s'indiquen a continuació:
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 7 de maig de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases de la convocatòria
U
Podran acollir-se a les assignacions per despeses extraordinàries de funcionament els centres públics dependents de la conselleria de Cultura, Educació i Esport que promoguen projectes per a la realització d'estades formatives en empreses d'altres països d'Europa, de les alumnes i els alumnes que, en el moment del seu desenrotllament, estiguen cursant cicles formatius de Formació Professional Específica o d'Arts Plàstiques i Disseny.
Les alumnes i els alumnes hauran de reunir els requisits següents:
a) Tindre menys de 25 anys en el moment de realitzar les estades formatives.
b) Tindre coneixements a nivell de conversació de l'idioma anglés o de l'idioma del país a visitar.
Dos
Podran rebre subvenció els centres privats que promoguen projectes per a realitzar estades formatives en empreses d'altres països europeus.
Els requisits per a obtindre la condició de beneficiari de la subvenció seran els que establix l'article 13 de la Llei General de Subvencions.
Com a beneficiari de la subvenció el centre privat concertat haurà d'acreditar, prèviament a la proposta de resolució de l'adjudicació, estar al corrent de les seues obligacions tributàries i socials, per mitjà de certificacions emeses per l'Agència Estatal Tributària, la conselleria d'Economia, Hisenda i Ocupació i la Tresoreria de la Seguretat Social, en els termes establits en l'article 22 del Reglament General de Subvencions (BOE de 25 de juliol de 2006), sense perjudici del que establix la disposició addicional dihuitena de la Llei 30/1992, de 26 de novembre. Els centres privats concertats hauran de presentar l'annex III que figura en esta orde com a imprés normalitzat d'alta a tercers als efectes del que disposa l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat. A més i, també amb anterioritat a la proposta de resolució de l'adjudicació, haurà de presentar-se, davant de l'òrgan competent per a l'ordenació de la instrucció i del procediment, una «declaració responsable» de no estar incurs en cap de les prohibicions establides en l'article 13, apartats 2 i 3, de la Llei General de Subvencions. La mencionada justificació podrà realitzar-se per qualsevol dels procediments indicats en l'apartat 7é del mencionat article 13.
Només els que resulten adjudicataris de la concessió de subvencions hauran d'aportar abans de dictar-se la resolució de concessió la certificació d'estar al corrent en el compliment de les seues obligacions tributàries i davant de la Seguretat Social (article 14.e de la Llei General de Subvencions)
L'objecte de la subvenció és cobrir parcialment les despeses que ocasione la realització del projecte d'estades formatives.
Les alumnes i els alumnes inclosos en els projectes hauran d'estar matriculats en ensenyances concertades amb la conselleria de Cultura, Educació i Esport i estar cursant, en el moment del desenrotllament de les estades, algun dels estudis indicats en la base primera anterior i complir els requisits allí indicats.
Tres
Els períodes de realització no superaran els 15 dies (inclosos els viatges), amb un mínim de 8 dies d'estades a les empreses.
El projecte haurà de programar-se, preferentment, en règim d'intercanvi amb un centre docent que tinga especialitats semblants.
Les alumnes i els alumnes hauran de ser acompanyats durant el viatge i l'estada, almenys, per un professor o professora del centre d'origen.
Quatre
El centre docent receptor ha de comprometre's a facilitar i a disposar de les empreses per a la realització de les estades formatives i si és possible l'acolliment de l'alumnat. El marc legal en el qual es desenrotllarà el procés serà l'establit per la corresponent administració educativa del país visitant.
Cinc
Els participants en el desenrotllament d'un projecte quedaran coberts per una assegurança d'accidents i responsabilitat civil, la pòlissa de la qual subscriurà la conselleria de Cultura, Educació i Esport.
Sis
1. El termini de presentació de sol·licituds serà de 30 dies hàbils a partir de l'endemà de la publicació de la present orde al Diari Oficial de la Comunitat Valenciana.
2. El director o titular del centre que opte a la convocatòria haurà de presentar instància, segons el model de l'annex II de la present orde, a la conselleria de Cultura, Educació i Esport o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a la Direcció General d'Ensenyament; Servici de Formació Professional; Secció d'Iniciació Professional; av. Campanar 32, 46449 València.
Set
La documentació que haurà d'acompanyar la sol·licitud inclourà, com a mínim, els aspectes següents:
a) Projecte pedagògic que justifique les estades formatives en empreses d'altre país d'Europa, i que haurà d'incloure la programació a realitzar amb la seua seqüenciació; període previst de realització, explicitant el total de dies, inclosos els del viatge.
b) Aprovació del Consell Escolar, indicant expressament que la realització no afecta la normal activitat del centre.
c) Compromís formal d'acceptació per part del centre receptor, indicant les empreses on s'efectuaran les estades.
d) Previsió desglossada de despeses (viatges, estada, manutenció, etc.) segons el nombre de les i els alumnes i de les professores i dels professors que efectuaran l'estada.
Es considerarà un professor o una professora per cada grup de 10 alumnes, i són aconsellables grups entre 10 i 15 alumnes per projecte.
Huit
En la valoració dels projectes caldrà ajustar-se al que establix l'article 17.3.e) de la Llei General de Subvencions, i seran criteris preferents:
a) La qualitat del projecte pedagògic, segons la seua adequació a les necessitats de formació de les alumnes i els alumnes i als objectius a aconseguir (fins a 4 punts).
b) Que s'acredite que les empreses on es realitzaran les estades formatives són adequades als objectius del projecte (fins a 3 punts).
c) Que la modalitat d'allotjament previst siga el familiar (fins a 1 punt).
d) Que la realització del projecte implique un intercanvi d'alumnes de la mateixa família professional del centre europeu d'acolliment (fins a 2 punts).
Nou
L'òrgan competent per a l'ordenació de la instrucció i del procediment serà la direcció de l'Àrea de Formació Professional, de la conselleria de Cultura, Educació i Esport.
Els projectes seran estudiats i avaluats per una comissió de selecció constituïda pels membres següents:
President: el cap de l'Àrea de Formació Professional.
Vocals:
· El cap del Servici de Formació Professional.
· El cap de la Secció d'Iniciació Professional.
· Un representant de la Inspecció Educativa, nomenat per la Subsecretaria de la conselleria de Cultura, Educació i Esport.
· Un representant d'un centre docent no universitari, nomenat pel director general d'Ensenyament.
· Un tècnic de la Secció d'Iniciació Professional, que actuarà de secretari, amb veu però sense vot.
Deu
La relació provisional de projectes seleccionats, amb la dotació econòmica i termes en què la comissió aprova la proposta, es comunicarà a tots els centres que van presentar projecte. Es disposarà d'un termini de 8 dies hàbils a comptar des de la comunicació per a presentar eventuals reclamacions davant de la comissió de selecció, la qual resoldrà les reclamacions i elevarà proposta de resolució al director general d'Ensenyament.
Vista la proposta de la comissió de selecció, el director general d'Ensenyament, per delegació del conseller, dictarà resolució, que serà publicada en el Diari Oficial de la Comunitat Valenciana.
El termini per a resoldre i publicar la convocatòria serà de sis mesos a computar des que produïsca efectes la present Orde. En el cas que no es resolga la convocatòria en el termini establit, les peticions s'entendran desestimades.
L'efectivitat de la resolució que adjudicarà les despeses extraordinàries de funcionament i les subvencions, quedarà condicionada a la seua expressa acceptació per part dels directors dels centres públics o titulars de centres privats.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la resolució que pose fi a la via administrativa, es podrà interposar potestativament un recurs de reposició o bé plantejar directament recurs contenciós administratiu pels titulars dels centres privats, en els terminis i davant els òrgans que s'indiquen a continuació:
a) El recurs de reposició s'haurà d'interposar davant el secretari autonòmic d'Educació en el termini d'un mes a comptar des de l'endemà de la publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
Onze
1. L'ajuda econòmica concedida no podrà ser superior al 80% del cost de realització del projecte, per la qual cosa a més de la subvenció es podrà recórrer a fons propis, altres subvencions o recursos que cobrisquen el finançament total de l'activitat.
En virtut del que establix l'article 30.4 de la Llei General de Subvencions haurà d'acreditar-se l'import, procedència i aplicació dels mencionats fons addicionals.
En cap cas les ajudes o subvencions podran superar el cost de l'activitat (article 19.3 de la Llei General de Subvencions).
2. Els centres públics dependents de la conselleria de Cultura, Educació i Esport rebran l'assignació en concepte de despesa extraordinària de funcionament, i hauran de justificar-la segons el que preveu l'Orde de 18 de maig de 1995, de la conselleria d'Educació i Ciència (DOGV de 9 de juny).
3. Els centres privats concertats percebran la subvenció després de la presentació dels justificants de la despesa o qualsevol altre document amb validesa jurídica que permeta acreditar el compliment de l'objecte de la subvenció. Caldrà ajustar-se, en tot cas, al que establix respecte d'això l'article 30 de la Llei General de Subvencions.
S'establix com a data límit per a la presentació de dites justificacions el 12 de desembre de 2007. Transcorregut el termini sense presentar la documentació s'entendrà que es renuncia a la subvenció.
Dotze
Seran obligacions dels centres privats concertats, com a perceptors de subvenció, a part del ja establit en anteriors bases:
1. El reintegrament dels fons percebuts en els supòsits dels articles 36 i 37 de la Llei General de Subvencions; tot això sense perjuí que procedisca incoar expedient sancionador d'acord amb els articles 52 i següents de la Llei General de Subvencions.
2. La comunicació de l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.d, Llei General de Subvencions).
3. Declaració de les activitats realitzades (memòria del projecte), que han sigut finançades amb la subvenció i el seu cost, amb desglossament de cadascuna de les despeses.
Les despeses s'acreditaran per mitjà de factures i la resta de documents de valor probatori equivalent amb validesa en el tràfic jurídic administratiu.
Si l'activitat ha sigut finançada a més de la subvenció, amb fons propis o altres subvencions o recursos, haurà d'acreditar-se l'import, procedència i aplicació dels mencionats fons al projecte subvencionat (art. 30.4 Llei General de Subvencions).
Tretze
L'acceptació de l'assignació o subvenció obliga als centres docents a:
1. Realitzar el projecte en els termes indicats en la resolució.
2. Remetre al Servici de Formació Professional, de la Direcció General d'Ensenyament, una memòria de les activitats realitzades al finalitzar este.
3. Els centres públics dependents de la conselleria de Cultura, Educació i Esport hauran d'adjuntar a la memòria un certificat del Consell Escolar que acredite que el total de l'ajuda concedida s'utilitzà en la realització del projecte.
Catorze
La Inspecció Educativa, i si és procedent el Servici de Formació Professional de la Direcció General d'Ensenyament, portarà a terme el seguiment, orientació i avaluació del desenrotllament dels projectes.